Muzej Mlade Bosne u Sarajevu

Muzej Mlade Bosne se nalazi u zgradi nekadašnje Šilerove radnje, pred kojom se 28. juna 1914. godine dogodio Sarajevski atentat, ubistva austrougarskog prijestolonasljednika Franje Ferdinanda i njegove supruge Sofije, koja je počinio sarajevski gimnazijalac Gavrilo Princip, pripadnik revolucionarne organizacije „Mlada Bosna“. Za ovaj atentat Austro-Ugarska monarhija je smatrala Srbiju neposredno odgovornom, te joj je 23. jula uputila ultimatum, a ubrzo i objavila rat. Nakon toga je počeo Prvi svjetski rat. Danas nosi naziv Muzej Sarajevo 1878-1918 ili Muzej Sarajevskog atentata i nalazi se na uglu ulica Obala Kulina bana i Zelenih beretki. Predstavlja jedan od pet depadansa Javne ustanove Muzej Sarajeva. Austrougarska vlada je na Latinskoj ćupriji, prekoputa mjesta atentata, postavila monumentalan spomenik Franji Ferdinandu i Sofiji Hohenberg. Spomenik je uklonjen nakon stvaranja nove države – Kraljevine Srba, Hrvata i Slovenaca, a kasnije je otvoren Muzej Mlade Bosne, ispred kojeg su utisnute stope atentatora Principa. Nakon završetka posljednjeg rata postavka muzeja je obnovljena, a muzej preimenovan u Muzej „Sarajevo 1878-1918". Postavka Muzeja podijeljena je u osam sekcija: Otpor okupaciji, Nova administrativna uprava, Kultura življenja, Kulturna i vjersko - prosvjetna društva, štamparije i izdavaštvo, Industrija i arhitektura, Aneksija i Bosanski sabor, Atentat na prijestolonasljednika Franza Ferdinanda i njegovu suprugu Sofiju, te Prvi svjetski rat. Među najzanimljivijim eksponatima ovog Muzeja su lutke Franje Ferdinanda i Sofije u prirodnim veličinama i stope utisnute u beton pored muzeja. Muzej je proglašen za nacionalni spomenik Bosne i Hercegovine Reference